
ABSTRACT 


The anatomy of the stem-borne adventitious roots at the conclusion of primary growth, 
as seen in cross sections, was investigated in the present study. Roots with a prolonged life 
showed the most interesting and varying anatomical features in some of the species, e.g. 
the presence of velamen, a multiple exodermis, a more or less sclerozed cortex and pith 
and the development of secondary tissues in woody types. 

Altogether 35 species, belonging to the seven sub-families (Krause, 1930) occurring in 
South Africa, were investigated. 

According to Hutchinson (1959, p. 640) Agapanthus is a link between the Liliaceae and 
the Amaryllidaceae. The anatomy of the roots of four species of the Amaryllidaceae was 
EE and compared with that of Agapanthus spp. Their anatomical features are more 
or less alike. 


INLEIDING 


In die huidige studie is die anatomie van die bywortels, aan die einde van 
primêre ontwikkeling, van 35 Suid-Afrikaanse soorte van die Liliaceae onder- 
soek. Min navorsing is tot op datum hieroor gedoen. 

Die studie is ook onderneem met die oog op die navorsing oor die verge- 
lykende anatomie van die monokotiele wat op die oomblik deur dr. C. R. 
Metcalfe by die Jodrell Laboratorium te Kew, onderneem word. 

Metcalfe (1963) skryf soos volg in verband met die wortelstruktuur: “It 
seems likely that root structure will remain of limited taxonomic interest because 
it so often turns out that monocotyledons of diverse affinities are alike in having 

a polyarch stele surrounded by a well-developed endodermis, xylem marked by 
a circle of conspicuously large metaxylem vessels alternating with phloem 
strands, the ground tissue of the stele being more or less sclerozed in proportion 
to the ‘woodiness’ of the species concerned”. Die huidige studie behoort dus 
ook opgevolg te word deur navorsing oor die anatomie van die stingels en blare 
van die Liliaceae. Eers dan mag dit moontlik wees om anatomiese kenmerke 
vir klassifikasiedoeleindes te gebruik vir hierdie familie. 


`N OORSIG VAN DIE BESKIKBARE LITERATUUR 
Schulze (1893) maak ’n vergelykende anatomiese studie van ,,der Liliaceen, 
Haemodoraceen, Hypoxidoideen und Veloziazeen”. Ongelukkig word die 
wortelanatomie nie bespreek nie, maar daar word nietemin vasgestel dat sekere 
anatomiese kenmerke tog van waarde is vir sistematiese doeleindes. 


Oor die ontwikkeling van die sentrale silinder by die Araceae en die Liliaceae 
lewer Chrysler (1904) `n baie beknopte en onvolledige oorsig. 


By Asparagus officinalis vind Blasberg (1932) dat die wande van die buitenste 
paar sellae van die skors verdik en verkurk is. As sulks vorm dit `n uitstekende 
beskermingslaag. 

Breyer-Brandwijk (1934) beskryf die wortelanatomie van Gloriosa virescens, 
Koweia volubilis en Scilla lanceaefolia, soos gesien in dwarssnee, en stel vas dat 
nie net die ,,hipodermis” verhout of verkurk is nie, maar ook die epidermis. 
(Dit is die enigste Suid-Afrikaanse publikasie oor die wortelanatomie van die 
Liliaceae). 

Oor die perforasieplate in die xileem van die wortels van die Liliaceae, 
skryf Cheadle (1942) soos volg: “The roots of this family generally have scalari- 
form plates in the vessels, but Aloe, Anthericum, Asparagus, Chlorophytum, 
Kniphona and Ornithogalum generally have simple plates, with a few scalariform 
plates in the early-matured metaxylem in some cases”. 

Van Fleet (1950) stel vas dat bande van Caspary soms voorkom in die 
,hipodermis” van Smilax- en Allium-soorte. 


MATERIAAL EN METODES 

Daar is gebruik gemaak van bywortels in die ondersoek aangesien die 
kiemworteltjie by die Liliaceae baie vroeg afsterf en die wortelstelsel gevolglik 
adventief uit die stingel ontwikkel. Sien verder Pienaar (1968). 

In die ondersoek is gebruik gemaak van hand- en rotasiemikrotoomsneé. 

Handsneé het verreweg die beste resultate gelewer in dié materiaal waar 
dit moontlik was om hierdie metode aan te wend. Na fiksering in F.A.A. (Johan- 
sen, 1940), is die materiaal in lopende kraanwater vir ongeveer twee uur gewas. 
Die sneë is gesny, uitgesoek en gekleur in Delafield se haematoksilien en 

safranien, en safranien alleen. Die sneé is gemonteer in gliserien of in gliserien- 
jellie. 

In hierdie sneë is die selle baie minder onderhewig aan die nadelige invloed 
van `n langdurige dehidreringsproses en ander chemiese stowwe. Die proto- 
plasmatiese inhoud van die selle en die stippels in die selwande bly besonder 
duidelik. Hierdie tydelike preparate is gou om te maak en hou lank genoeg vir 
`n deeglike ondersoek, beskrywing, die neem van foto's en die maak van sketse. 


Dieselfde metode as in die vorige ondersoek (Pienaar, 1968) is aangewend 
vir die maak van permanente preparate. 

Jeffrey se maserasiemetode (Johansen, 1940) met 10% chroomsuur en 10% 
salpetersuur is gebruik. 

Die gewone histochemiese reagense is gebruik vir die toets van kurkstof, 
lignien, setmeel, sellulose en kalsiumoksalaat. Vir die toets van slymsuur is die 
pirrol-toets gebruik. Die wortel word geweek in gekonsentreerde ammoniakop- 
lossing vir 20 tot 30 minute—om die ammoniumsout van die slymsuur te vorm, 
naamlik NH,OOC.(CHOH),.COONH,. Hierna word die wortel verhit in `n 
proefbuis totdat dit droog is. Alle ammoniakdampe word uit die buis geblaas. 
`n Stukkie hout word gedoop in gekonsentreerde soutsuur en dan by die bek 
van die buis gehou terwyl die wortel weer verhit word. Die ammoniumsout 
breek op en dampe van pirrol kom vry wat die hout pers-rooi kleur. Hierdie 
toets toon nie aan in watter selle die slym voorkom nie. Vir tannien is K- 
dichromaat gebruik en vir kallose anilienblou. 

Mikrofoto’s is geneem met `n Wild-plaatkamera (6:4 cm. x 8:9 cm.). 
Sommige van die sketse is gemaak met behulp van `n Wild-tekenbuis. 


ONDERSOEK 
Die volgende soorte is ondersoek. 


Sub-familie Naam van die soort 
A. Melanthioideae Gloriosa superba Linn. 
Dipidax triquetra (L.f.) Baker 
B. Asphodeloideae Bulbinella robusta Kunth 


Bulbine caulescens Linn. 
B. asphodeloides R. & S. 
Anthericum galpinii Baker 
Chlorophytum capense (L.) Voss 
Eriospermum pumilum Salter 
Kniphofia ensifolia Baker 
Haworthia tessellata Haw. 
H. truncata Schênl. 
Gasteria pillansii Kensit 
Aloe arborescens Mill. 
A. ciliaris Haw. 

C. Allioideae Agapanthus campanulatus Leighton 
A. caulescens Sprenger 

A. comptonii Leighton 
A. inapertus Beauv. 
A. orientalis Leighton 
A. pendulus Leighton 
A. praecox Willd. 
Tulbaghia alliacea L.f. 
Allium rotundum Linn. 
D. Scilloideae Albuca aurea Jacq. 
Galtonia candicans Decne. 
Scilla natalensis Planch. 
Eucomis nana Ait. 
Ornithogalum hispidum Hornem. 
Pseudogaltonia clavata Phillips 
Veltheimia deasii Barnes 
Lachenalia glaucina Jacq. var. pallida 


E. Dracaenoideae Dracaena hookeriana K.Koch 
Sansevieria longiflora Sims 

F. Asparagoideae Asparagus compactus Salter 

G. Smilacoideae Smilax kraussiana Meissn. 


Volgens Hutchinson (1959, p. 640) is Agapanthus ’n skakel tussen die 
Liliaceae en die Amaryllidaceae. Die wortelanatomie van ’n paar soorte van die 
Amaryllidaceae is ondersoek en vergelyk met die wortelanatomie van Aga- 
panthus-soorte, om vas te stel of daar in hierdie opsig ooreenkomste en/of 
noemenswaardige verskille voorkom tussen verteenwoordigers van die twee 
families. Die volgende soorte van die Amaryllidaceae is ondersoek: 


Clivia caulescens Dyer, Boophone disticha (L.f.)Herb., B. guttata (L.) Herb. 
en Haemanthus albiflos Jacq. 


`N OPSOMMING VAN DIE ALGEMENE ANATOMIESE KENMERKE VAN DIE ONDER- 
SOEKTE SOORTE 

Epidermis 

Indien aanwesig is dit een sellaag breed. Die selle besit `n protoplasmatiese 
inhoud en geen trichoblaste (spesiale haarvormende epidermisselle) kon by 
enige van die soorte waargeneem word nie. By sommige meerjarige wortels is 
die buitenste selwande effens verdik en verkurk, bv. by Kniphofia ensifolia. Dit 
stem ooreen met die soorte wat deur Breyer-Brandwijk (1934) ondersoek is. 
Velamen 

`n Velamen, wat meer as een sellaag breed is, kom voor by Bulbinella robusta, 
Asparagus compactus en al sewe die ondersoekte Agapanthus-soorte. Besonder- 
hede oor die ontogenie en morfologie van die velamen sal in `n volgende 
publikasie verskyn. 
Skors 

Behalwe by Gloriosa superba, differensieer die buitenste sellaag van die skors 
as `n eksodermis wat by baie soorte bestaan uit groot selle en kleiner deurlaat- 
selle (Kniphofia ensifolia, fig. 1). In `n paar soorte is die eksodermis meer as een 


Fic. 1. 
Kniphofia ensifolia. D.S. van die buitenste gedeelte van die jong wortel: d, deurlaatsel in die 
eksodermis met `n protoplasmatiese inhoud; ep, epidermis met sitoplasma en kerne, en 
die buitenste tangensiale wande verdik; ex, eksodermis; sk, skorsparenchiem. 


EG 2 
Bulbine caulescens. D.S. van `n gedeelte van die buiteskors: ex, veellagige eksodermis met 
effens dikwandige, verkurkte selle; sk, parenchimatiese skorsselle met chloroplaste en 
intersellulére ruimtes. 


96 The Journal of South African Botany 


sellaag breed en is die wande van die selle effens verdik en verkurk (Bulbine 
caulescens, fig. 2). Die verkurking kon waargeneem word as `n bepaalde 
suberienlamella. Breyer-Brandwijk (1934) stel vas dat `n verkurking plaasvind 
in die ,,hipodermis” van die soorte wat hy ondersoek het. In die huidige studie 
word die term eksodermis verkies bo hipodermis (vgl. ook Esau, 1953, p. 481). 
Besonderhede oor die ontogenie en die morfologie van die eksodermis verskyn 
in ’n volgende publikasie. 

Die grootste gedeelte van die skors bestaan uit dunwandige parenchiemselle 
met `n protoplasmatiese inhoud en intersellulêre ruimtes. Verhoute parenchiem- 
selle mag voorkom in die skors. By Aloe arborescens en A. ciliaris kom hierdie 
selle verspreid in die skors voor asook, soos by sommige ander soorte, in `n 


FIG ad 
Kniphofia ensifolia. D.S. van `n gedeelte van die sentrale silinder en die binneskors: c, band 
van Caspary; en, endodermis met dikwandige selle teenoor die floëem en dunwandige selle 
teenoor die protoxileem; f, floëem, met die protofloëemelemente effens verdruk; mx, dun- 
wandige metaxileemvat; pe, perisikel; px, protoxileem; v, dikwandige, verhoute paren- 
chiemselle van die skors—let op die protoplasmatiese inhoud, eenvoudige stippels en die 
klein intersellulére ruimtes; x, dikwandige metaxileemvat. 

aaneenlopende mantel, een of meer sellae breed, om die endodermis, bv. 
Kniphofia ensifolia (fig. 3), Bulbine caulescens, Smilax kraussiana en Asparagus 
compactus. Hierdie selle kan sterk dikwandig wees en besit talryke eenvoudige 
vertakte en onvertakte stippels. `n Protoplasmatiese inhoud is waargeneem in 
sommige van hierdie selle. 


Die binneste laag selle van die skors differensieer as `n endodermis. Drie 
strukturele toestande van ontwikkeling is in hierdie selle waargeneem: 
primêr: met bande van Caspary in die radiale selwande, 


sekondêr: met ’n suberienlamella wat die selwand aan die binnekant van 
die sel bedek, en 
tersiér: met die selwande verdik en verhout. 


In baie gevalle is die verdikking beperk tot die binneste tangensiale en die 
radiale wande. Aldrie bogenoemde toestande kan voorkom in dieselfde dwars- 
snee (vgl. Kniphofia ensifolia, fig. 3). Waar die selle dikwandig is, besit hulle ge- 
woonlik eenvoudige stippels en/of kom daar dunwandige deurlaatselle voor 
wat in die bg. primére toestand bly. Hierdie deurlaatselle kom gewoonlik voor 
teenoor die protoxileemgroepe. Die endodermisselle besit `n protoplasmatiese 
inhoud. 


Perisikel 


In meeste van die ondersoekte soorte bestaan dit uit `n enkele laag dun- 
wandige parenchiemselle met `n protoplasmatiese inhoud, behalwe by Smilax 
kraussiana (fig. 4) waar dit drie tot ses lae breed is. In sommige soorte is die 
selwande effens verdik en verhout, bv. Asparagus compactus. 


Die perisikel sluit aan by die grondweefsel van die stele waarin die xileem- 
en floéemgroepe lê. 


Xileem 


Die aantal protoxileemgroepe wat voorkom in die verskillende soorte varieer 
aansienlik. So bv. kom daar by Galtonia candicans slegs sowat vyf groepies voor 
teenoor die sowat 30 — 36 by Smilax kraussiana en die sowat 50 by Aloe arbore- 
scens. Die aantal protoxileemgroepies kan varieer in verskillende wortels van 
dieselfde soort (vgl. Foster, 1949) en selfs in dieselfde wortel, bv. by Haworthia 
truncata. Hierdie bevinding is in ooreenstemming met Esau (1953, p. 485) se 
verklaring: “The number of protoxylem poles is in general characteristic in the 
different large groups of plants, but it is not stable. Like the presence or absence 
of pith, it is related to the diameter of the vascular cylinder. If the diameter is 
long, the number of poles is larger, and pith is more likely to be present than 
in roots with narrow vascular cores. Such variations may occur in the same 

plant. Frequently the number of xylem strands is higher in the proximal (basal) 
end of a given root than in its distal (apical) end, but the change may occur in 
the opposite direction as well”. 


Daar is `n geleidelike oorgang van proto- na metaxileem. In hierdie onder- 
soek word ring- en spiraalvate beskou as elemente van die protoxileem en leer-, 
net- en stippelvate beskou as elemente van die metaxileem (vgl. Esau, 1953, 
p. 239). 


i. Protoxileem 


In `n dwarsdeursnee vertoon die elemente baie kleiner in deursnee as dié 
van die metaxileem. In gemasereerde materiaal van `n hele aantal soorte, is 
slegs houtvate met spiraalvormige verdikkings waargeneem. 


FIG. 4. 


Smilax kraussiana. D.S. van `n gedeelte van die sentrale silinder: en, endodermis met 

U-vormig verdikte wande; f, floëem; mu, murgparenchiem met styselkorrels; mx, meta- 

xileemvat; pe, meerlagige perisikel; px, protoxileem; sk, oorblyfsels van die skors. Let op 
die donker gekleurde sekreetsel in die murg. 

Fic. 5. 
Asparagus compactus. Gemasereerde materiaal van die wortel: x, `n gedeelte van `n stippel- 
vat. Let op die eenvoudige perforasieplaat wat haaks lê met die lengtewande. 


ii. Metaxileem 

Leer-, net- en stippelvate is waargeneem by sommige van die ondersoekte 
soorte, bv. Asparagus compactus (fig. 5), Bulbinella robusta en Veltheimia deasii. 
Variasies in die tipe van verdikking in dieselfde element is ook waargeneem, 
by. by Asparagus compactus `n leer-stippelvat (leervormige verdikkings aan die 
een kant en stippels aan die ander kant) en by Bulbinella robusta `n spiraal- 
leervat (fig. 6). Die stippels is in meeste gevalle spleet- en/of kruisspleet-hof- 
stippels. Die metaxileemvate is nie altyd in samehang met die protoxileemvate 
nie maar lê soms los, bv. by Veltheimia deasii. 


iii. Perforasieplate 

Die eindwande in meeste van die houtvate is haaks geleé en nie skuins met 
die lengte-as van die vate nie. Die oorgrote meerderheid van die vate besit 
eenvoudige perforasieplate. Die hele eindwand is geperforeer met die gevolg 
dat stertjies afwesig is. Leervormige perforasieplate is waargeneem in die eerste 
metaxileemvate van sommige soorte. Hierdie bevindings is in ooreenstemming 
met dié van Cheadle (1942). By Aloe arborescens is `n stippelvat waargeneem 
met 'n eenvoudige perforasieplaat in die sywand (fig. 7). 


100 The Journal of South African Botany 


€ d e 


\ 
w 
Asparagus compactus. Sketse van gemasereerde materiaal van die sentrale silinder van die 


wortel: a, tracheïed; b, vesel; c, veseltracheïed; d, dikwandige, verhoute parenchiemsel. 
Bulbinella robusta. e, gedeeltes van twee spiraalleervate in die wortei. 


Fic. 6. 


FIG. 7. 
Aloe arborescens. Gemasereerde materiaal van die sentrale silinder van die wortel: e, 
eenvoudige perforsieplaat in die sywand van ’n stippelvat; v, vesel. 

FIG. 8. 
Asparagus compactus. `n Septum en `n gedeelte van die lengtewande van `n gesepteerde 
vesel: s, septum; st, eenvoudige stippel. Dis duidelik dat die septum slegs kontak maak met 
die sekondére wandlae van die lengtewande van die vesel. 

`n Verskeidenheid van vesels, gesepteerde vesels, veseltracheiede en enkele 
tracheiede is in die xileem van `n paar ondersoekte soorte waargeneem. Hierdie 
selle vertoon `n groot variasie in grootte, struktuur en inhoud. In baie gevalle 
besit die vesels, gesepteerde vesels en die veseltracheiede `n duidelike protoplas- 
matiese inhoud. Vesels met een skerp en een stomp punt is waargeneem. Die 
veseltracheiede besit `n groot aantal gereduseerde hofstippels, bv. by Bulbinella 
robusta (fig. 10). Fig. 8 illustreer `n tipiese gesepteerde vesel in Asparagus 
compactus. Die septum maak nie kontak met die vertikaal georiënteerde primêre 
wande van die moedersel nie maar slegs met die sekondêre wandlae (vgl. Spack- 
man en Swamy, 1949). 


Floéem 


Die aantal floëemgroepe stem ooreen met die aantal protoxileemgroepe 
en hulle bestaan uit dunwandige sifvate, enkele begeleidende selle en parenchiem- 
selle. In dwarssnee vertoon die sifvate oënskynlik geen plasmainhoud nie, terwyl 
dit in die omliggende parenchiemselle sigbaar is. Elke floéemgroep besit 
sowat 3—6 sifvate en die groep word begrens deur `n mantel van parenchiem- 
selle waarvan die wande bietjie dikker is as dié van die sifvate en in sommige 
gevalle ook effens verhout is. 

Die sifplate is eenvoudig en die eindwande is min of meer dwars geleë. 
Sifareas op die lengtewande, tussen aangrensende sifvaatelemente, is nie waar- 
geneem nie. 


Weefsels van die murg 


Parenchiem 

In baie soorte bestaan die murg net uit dun- en/of effens dikwandige 
parenchiemselle met `n protoplasmatiese inhoud, talryke eenvoudige stippels 
en intersellulêre ruimtes. In sommige gevalle, bv. Asparagus compactus, is die 
parenchiemselle sterk dikwandig en verhout. Die eindwande van sommige van 
hierdie selle is netvormig verdik (fig. 9). Dit wou voorkom of hierdie dwarswande 
nie so baie verhout is soos die ander selwande nie. Met safranien is hulle ligrooi 
gekleur teenoor die helderrooi kleur van die ander selwande en is die dele tussen 
die netvormige verdikkings kleurloos. Of hierdie selle moontlik klein vaatele- 
mente met netvormige perforasieplate is, kon nie met sekerheid vasgestel word 
nie. In `n maseraat van die materiaal kon xileemvate slegs met eenvoudige 
perforasieplate en enkeles met leervormige perforasieplate waargeneem word. 

Verspreide metaxileemvate kom in sommige gevalle in die sentrale gedeelte 
van die wortel voor, bv. by A/buca aurea, Scilla natalensis en Veltheimia deasii, 
aldrie behorende tot die Scilloideae, en ook by `n paar Agapanthus-soorte. 
Hierdie houtvate lê gebed in `n parenchimatiese weefsel wat dun- of dikwandig 
mag wees. 

Fic. 9. 
Asparagus compactus. D.S. van ’n gedeelte van die sentrale silinder van die wortel: is, 
intersellulére ruimte; n, netvormig verdikte dwarswand van ’n dikwandige, verhoute 
parenchiemsel; v, dikwandige, verhoute sel met `n protoplasmatiese inhoud. 


By Bulbinella robusta bestaan die sentrale gedeelte van die wortel uit sterk 
dikwandige, verhoute veseltracheiede met talryke gereduseerde hofstippels en 
enkele vesels met eenvoudige stippels. Hierdie selle kan waarskynlik beskou 
word as deel van die metaxileem (fig. 10). 

Selinsluitinge 

Styselkorrels kan voorkom in die parenchimatiese skorsselle, bv. by Bul- 
binella robusta en in die parenchimatiese murgselle, bv. by Smilax kraussiana 
(fig. 4). In meeste van die soorte is stysel egter afwesig. 


In die wortels, wat op een of ander manier aan lig blootgestel is, kom 
chloroplaste dikwels in die parenchimatiese skorsselle voor, bv. by Bulbine 
caulescens (fig. 2) en baie van die Agapanthus spp. 

Tannien kom voor in sommige selle van die skors van Eriospermum pumilum. 

Rafides van kalsiumoksalaat kom voor in die parenchimatiese skorsselle 
en in die parenchimatiese murgselle van baie van die soorte, bv. by die Aga- 
panthus spp., Asparagus compactus en Rulbinella robusta. Die rafides kom voor 
in bundels en is altyd ewewydig met die lengteas van die wortel gerangskik. In 

lengtesneé is waargeneem dat die rafidebundels in selle kan voorkom wat baie 
naby aan die apikale meristeem geleé is. 

Slym kom veral in die wortels van die Agapanthus spp. voor. 

Verspreide selle met `n nog onbekende sekreet, kom voor in die parenchi- 
matiese murgselle van Smilax kraussiana (fig. 4). 


Slymselle, Slym en Rafides bv. by Agapanthus praecox (fig. 11). 

Die slymselle kon slegs in die dwarssneë uitgeken word aan hulle besonder 
opvallende strukturele voorkoms tussen die ander parenchiemselle, veral in die 
skors. Die selinhoud is korrelagtig en die dun selwande buig teenoor die inter- 
sellulêre ruimtes na binne in die rigting van die sellumen. Geen chemiese toets 
om die aanwesigheid van slym in bepaalde selle aan te toon, kon in die literatuur 
opgespoor word nie. 

Oor slymselle, slymkanale en rafidesakke by die Palmae, skryf Tomlinson 
(1961) soos volg: `“Mucilage canals, which are apparently modified raphide-sacs, 


| 0-02 mm 


Fic. 10. 
Bulbinella robusta. Vesels en veseltracheiede in die sentrale silinder van die wortel. Let op 
die eenvoudige vertakte stippelkanale (k), die gereduseerde hofstippels (h) en die ver- 
dikkingslae (v) in die wande. 

are sometimes abundant, especially in the root. They consist of elongated 
cylindrical cells each of which contains a raphide cluster and mucilaginous 
material. Raphide-sacs are normally idioblastic although sometimes they are 
arranged in distinct files. When these files are long and continuous there is a 
transition to the mucilage canals”. Met ander woorde. die rafides word ge- 
assosieer met die slymselle en slymkanale by die Palmae. 

In lengtesneé van Agapanthus praecox is waargeneem dat die rafidebundels 
in sommige gevalle in alleenstaande seile voorkom en in ander gevalle vorm 


0-05 mm 


FG. 11. 

Agapanthus praecox. D.S. van `n gedeelte van die skors met slymselle (sl) tussen die dun- 

wandige parenchiemselle. Let op die korrelrige inhoud van die sly mselle. Eenvoudige stippels 
(st) in die selwande en die intersellulére ruimtes (ir) is duidelik te sien. 

hierdie selle lang lengterye. Maar of hierdie selle ook die slymbevattende selle 
is, is nie duidelik nie. Die rafideselle is in sommige gevalle langer en nouer as 
die aangrensende parenchiemselle. 


Verkurkte selwande en die deurlaat van water 


Suberien kom voor in die selwande van sommige eksodermis- en endoder- 
misselle. Volgens ouere opvattings sal hierdie selwande dus die deurlaat van 
water verhinder. Kramer (1946) en Addoms (1946) wys egter daarop dat wortels, 
waarvan die selwande verkurk is, tog water opneem en in sommige gevalle 
selfs genoeg om verlepping by dié plante te voorkom. 

In die huidige ondersoek is vasgestel dat eenvoudige stippels in die verdikte, 
verkurkte selwande van die eksodermis- en endodermisselle kan voorkom, 
bv. by Kniphofia ensifolia en Bulbinella robusta. Die endodermis besit in baie 
gevalle egter dunwandige deurlaatselle, veral teenoor die xileemgroepe. 


DIE BESONDERE BOU VAN MEERJARIGE WORTELS 


By baie van die ondersoekte plante funksioneer die wortels vir meer as een 
groeiseisoen. Hierdie wortels ondergaan gewoonlik strukturele wysiginge wat 
blykbaar toegespits is op beskerming en versterking. 


Besondere wysiginge 
A. Primêre weefsels 

1. Die ontwikkeling van `n velamen, bv. by die Agapanthus spp., Bulbinella 
robusta en Asparagus compactus. 

2. Die ontwikkeling van ’n meerlagige, verdikte en verkurkte eksodermis, 
bv. by Asparagus compactus, Bulbine caulescens, Bulbinella robusta en 
Dracaena hookeriana. 

3. Die ontstaan van dikwandige, verhoute parenchiemselle in die skors. In 
sommige gevalle kom hierdie selle verspreid voor, bv. by Aloe ciliaris. In 
ander gevalle vorm hulle `n meganiese mantel (een of meer sellae breed) 
rondom die endodermis, bv. by Kniphofia ensifolia, Bulbine caulescens 
en Asparagus compactus. 

4. By Smilax kraussiana verdwyn die skorsgedeelte behalwe vir die endoder- 
misselle, waarvan die wande sterk verdik en verhout is. 

5. Die murggedeelte kan geheel of gedeeltelik sklerenchimaties word, bv. 
by Asparagus compactus, Bulbinella robusta, Agapanthus orientalis en 
A. inapertus. 


B. Sekondêre weefsels 


Besonderhede oor die ontwikkeling van periderm by enkele soorte en „diffuse 
sekondêre diktegroei” by Aloe arborescens sal in `n latere publikasie verskyn. 

O.I MM. 


Fic. 12. 


Clivia caulescens. D.S. van die buitedeel van die wortel: cor, skors; ex, eksodermis; rh, 

wortelhaar; th, spiraalvormige wandverdikkings; tr, deurlaatsel met verdikte buitenste 

tangensiale wand en ’n protoplasmatiese inhoud; ve, velamen. (Nageteken uit: Pienaar, 
Ongepubliseer, 1947). 


'N KORT VERGELYKING TUSSEN DIE WORTELANATOMIE VAN AGAPANTHUS-SOORTE 
EN DIÉ VAN ENKELE SOORTE VAN DIE AMARYLLIDACEAE 


Volgens Hutchinson (1959, p. 640) is Agapanthus `n skakel tussen die 
Liliaceae en die Amaryllidaceae. Om hierdie rede word, in die huidige studie, 
die wortelanatomie van ’n paar soorte van die Amaryllidaceae ondersoek om 
te vergelyk hoe dit moontlik ooreenstem of verskil met dié van Agapanthus- 
soorte. 

Die volgende soorte van die Amaryllidaceae is ondersoek: Clivia caulescens, 
Haemanthus albiflos, Boophone disticha en B. guttata. Volgens Pax en Hoffmann 
(1930) behoort hulle tot die sub-familie Amaryllidoideae, tribus Amaryllideae 
en die sub-tribus Haemanthinae. Hutchinson (1959) beskou hierdie drie genera 
as betreklik primitief. (Laasgenoemde twee soorte het skrywer anatomies 
beskrywe vir `n verhandeling vir die M.Sc.-graad aan die Universiteit van 
Pretoria in 1947. Fig. 12 en 13 is geneem uit hierdie verhandeling). 

Die wortels is meerjarig en sowat 3—6 mm. in deursnee. 

Velamen 


Soos by die Agapanthus-soorte vorm `n velamen die beskermende mantel 
van die wortel. Behalwe by Haemanthus albiflos is die velamen meer as een 


COR 


Ox 


O.I MM. 


Fic. 13. 
Boophone disticha. R.L.S. van die buitedeel van die wortel: cor, skors; ex, eksodermis; ox, 
rafides van kalsiumoksalaat; th, penvormige wandverdikkings in die velamenselle; tr, 
deurlaatsel met `n protoplasmatiese inhoud en `n verdikte buitenste tangensiale wand; 
ve, velamen. (Nageteken uit: Pienaar, Ongepubliseer, 1947). 


E 

sellaag breed. By Clivia caulescens (fig. 12) en by Haemanthus albiflos besit die 
selle spiraalvormige wandverdikkings. Wortelhare wat op die velamen aanwesig 
is, besit ook sodanige verdikkings in hul wande. By Boophone disticha (fig. 13) 
besit die tangensiale wande van die velamenselle penvormige verdikkings wat 
in die sellumen inskiet. Die velamenselle van Boophone guttata besit geen wand- 
verdikkings nie. Die velamenselle het geen protoplasmatiese inhoud of inter- 
sellulêre ruimtes nie. 

Die velamenselle van die ondersoekte Agapanthus-soorte het geen spiraal- 
vormige of ander wandverdikkings nie en is dus struktureel eenvoudiger as die 
ondersoekte Amaryllidaceae-soorte (behalwe Boophone guttata). 


Skors 

Soos by die Agapanthus-soorte differensieer die buitenste sellaag van die 
skors as `n eksodermis wat bestaan uit groot selle en kleiner deurlaatselle. Die 
groot selle is meesal dunwandig en sonder `n protoplasmatiese inhoud. In 
teenstelling met die Agapanthus-soorte is die buitenste tangensiale wande van 
die deurlaatselle sterk verdik en effens verkurk bv. by Clivia caulescens (fig. 12). 
Eenvoudige stippels is waargeneem in die verdikte wande van die deurlaatselle 
by Haemanthus albiflos. Soos by die Agapanthus-soorte besit die deurlaatselle 
`n duidelike protoplasmatiese inhoud. 

Op die eksodermis volg ’n hele aantal lae dunwandige parenchiemselle met 
`n protoplasmatiese inhoud en intersellulêre ruimtes. Slymselle, soos hulle 
voorkom by die Agapanthus-soorte, is nie waargeneem nie. Rafide-bundels 
van kalsiumoksalaat kom in sommige van die skorsselle voor en die skors word 
aan die binnekant afgesluit deur een laag endodermisselle wat dunwandig is 
behalwe vir bande van Caspary in die radiale wande. Die selle besit `n proto- 


`plasmatiese inhoud en geen sekondêre of tersiêre wandverdikkings is waarge- 


neem nie. 


Sentrale silinder 

Aan die binnekant van die endodermis kom een laag dunwandige perisikel- 
selle voor met `n protoplasmatiese inhoud. Daar is `n groot aantal xileem- en 
floeëmgroepe. Die protoxileemvate is klein, dikwandig, verhout en min in aantal. 
Elke xileemgroep besit een of meer groot metaxileemvate wat ook dikwandig 
en verhout is. Die xileemgroepe word begrens deur parenchiemselle van die murg. 

Die dunwandige sifvate en enkele begeleidende selle van die floëemgroepe 
kan duidelik onderskei word tussen die arms van die xileemgroepe. Die res van 
die sentrale silinder word in beslag geneem deur die murg, wat bestaan uit 
dunwandige parenchiemselle met `n protoplasmatiese inhoud en intersellulêre 
ruimtes. 

Die bou van die sentrale silinder stem ooreen met dié van die Agapanthus- 

soorte behalwe dat by Agapanthus orientalis en A. inapertus dikwandige, ver- 
houte parenchiemselle in die murg voorkom. 

Daar kan hier ook gemeld word dat Tulbaghia ook deur Hutchinson (1959) 
onder die Amaryllidaceae geplaas word en wel onder dieselfde tribus as Aga- 
panthus. In die huidige ondersoek is die wortels van Tulbaghia alliacea anatomies 
ondersoek. Die wortelbou verskil van die huidig ondersoekte Agapanthus- 
en Amaryllidaceae-soorte in onder meer die volgende opsigte: 

a. Velamen is afwesig, 

b. Geen slymselle, soos by die Agapanthus-soorte, is waargeneem nie, 

c. Meeste van die endodermisselle is in die tersiére toestand en 

d. Min xileemgroepies kom voor en die murggedeelte word in beslag geneem 


deur een of meer groot metaxileemvate. 

Daar kan nie op basis van die wortelanatomie alleen, onderskei word tussen 
die ondersoekte Amaryllidaceae- en Agapanthus-soorte nie. 

Wat die wortelanatomie betref, is die idee van Hutchinson (1959) dus 
geregverdig. 

